ДИОБА ЈАКШИЋА

ПРОЧИТАТИ ПЕСМУ ИЗ ЧИТАНКЕ

|  |  |
| --- | --- |
|  | Јакшићи су јунаци епских народних песама старијих времена. Историјски потомци Јакше, војводе Ђурђа Бранковића. Стефан и Дмитар прелазе у Угарску, добивши тамо посед од краља Матије. Борили су се против Турака, Дмитар је погинуо код Смедерева 1486, а Стефан код Беча 1489. У епици су за њих најчешће везане теме о братским и породичним односима, с баладичном нотом. Поред историјских имена у песмама се јављају Богдан и Тодор, а у старијим Нинко и Никола. |
|  | Персонификованим дијалогом између Месеца и звезде Данице у песми је казано о суштини сукоба међу браћом и о томе како су поделили очевину. Разлог њиховог сукоба је оцењен као безначајан (*О мало се браћа завадише/да око шта веће, ни око шта*).  Песник је пронашао занимљиво решење да заваду браће браће у песми прикаже и процени из најобјективније перспективе. Интуитивно је проценио да ће то непристрасно становиште допринети да мисао о бесмисленом сукобу буде још уверљивија. Посредством породичног сукоба, желео је да укаже на апсурдност сличних односа на ширем плану, поготово на сукобљавање властеле у покосовској Србији, у времену које је захтевало највише слоге и заједничког отпора туђину.  Заслепљен гневом због Богданове непопустиљивости, Дмитар наређује жени да му она отрује брата, запретивши јој да га не чека у двору ако не изврши шта је наредио. Суровост и пренагљеност Дмитрове наредбе особито су изразите у паралели са снажном унутрашњом драмом у духовном свету племените Анђелије.  Анђелија искрено и непоколебљиво увиђа неприхватљивост онога што јој је муж наредио. Осећа да наредбу не може извршити, јер би у противном учнила велики грех и остала заувек окаљана срамотом. Анђелијино становиште подудара се са песниковим – о чему сведочи песма као целина и песничка решења за којима је посегнуто. Са осећањем моралног згражања над мужевљевом наредбом, у Анђелији се сукобио страх од мужевљеве реакције у случају да не испуни заповест.  Снажан унутрашњи сукоб Анђелија разрешава тако што је обојици браће показала лепоту љубави, несебичности, помирљивости и поштовања. Одлучује да Богдану поклони златну молитвену чашу, драгоценост која се чува до краја живота, а да заузврат затражи да он њој дарује коња и сокола. Растајући се од молитвене чаше и дарујући је своме деверу, Анђелија дискретно прекорева мужа и девера због бесмисленог сукоба. Својом несебичношћу она подстиче Богдана да и он исто тако помирљиво и несебично поступи према брату и одрекне се коња и сокола. Својим поступком Анђелија ставља љубав, поштовање и породичну слогу изнад свих материјалних вредности и сваког користиљубља.  Богдан је схватио снахину поруку и испунио њену молбу. Можда би тако договорио и Дмитру да је овај поступио благонаклоно и с љубављу као снаха Анђелија. О Дмитровој плаховитости и непромишљености уверљиво сведочи и његова наредба жени да му отрује брата, јер му овај не да коња и сокола. Може се с разлогом закључити да је и Анђелија познавала те Дмитрове особине, па се и обратила Богдану онако како то Дмитар није умео. Пошто је знала за Дмитрову подложност афекту, могла је да предпостави да је и његова наредба била брзоплета и да њему следује оно освешћење о коме казује завршница песме.  Епски песник се побринуо да и сам Дмитар што убедљивије и очигледније осети шта би за њега значио губитак брата. Соколово болно пиштање због сломљеног крила сликовито је показало Дмитру како ће се он осећати ако изгуби брата, односно ако Анђелија изврши оно што је он наредио. Отрежњен поново је постао свестан значајан братске слоге, потпоре и љубави и управо зато хита двору како би стигао на време да спречи жену да изврши оно што јој је он заповедио. На тај начин Дмитар се сам у себи помирио са братом и пре него што је сазнао да је то Анђелија својим посредовањем учинила. Песник зна да правог помирења међу браћом не може бити док они сами не увиде да су потребни један другом. Таква, психолошка мотивација помирења међу браћом, сигурно је много уверљивија од оне која би се заснивала на чињеници да је Богдан поклонио снахи коња и сокола и на тај начин посредно удовољио Дмитровом захтеву. А пошто се, дубоко у себи, Дмитар измирио са братом, пошто је појмио снагу, лепоту и значај братске слоге и љубави, отклоњена је могућност да у некој сличној прилици затражи од Анђелије да отрује његовог млађег брата. |
|  |  |

**ПРЕПИШИТЕ У СВЕСКЕ**

|  |
| --- |
| **Диоба Јакшића**  **Јакшићи – јунаци старијих времена**  **експозиција – персонификовани дијалог**  **тема – сукоб међу браћом**  **посредник – Анђелија**  **симболи – коњ, соко, молитвена чаша** |

**ДОМАЋИ ЗАДАТАК**

**ОДГОВОРИТЕ НА ПИТАЊА:**

* *1.Ко у песми „Диоба Јакшића“ саопштава о сукобу браће?*
* *2. Шта је заповедио Дмитар својој жени Анђелији?*
* *3 Како је Анђелија доживела мужевљеву заповест? Каква су се осећања у њој сукобила? Које духовне вредности показује Анђелија у околностима кад премишља како да поступи? Какво је решење пронашла? На који начин је Анђелија помирила браћу.Какву вредност за њу има молитвена чаша?*
* *4.Зашто су за браћу били тако важни коњ и соко?( А око свега осталог, око великих поседа су се лако договорили.) Шта коњ и сок симболизују, какве вредности имају за средњовековне јунаке?*
* *5. У ком се тренутку Дмитар сетио шта је наредио жени? На који начин је Дмитра освестила порука сокола?*
* *6. Препиши стихове којима соко освешћује Дмитра и научи их напамет.*